《礼执客鄂城用和巨来韵见贻事牵未报汉阳舟次次韵寄答》
清代·黎志远

离群剧调饥，晤言暂濡沫。方快鄂城游，倏有潇湘别。

论文期摘瑕，求友惟攻阙。古风不可回，时颇笑迂阔。

长江撼坤浮，舲窗敝天豁。晚月升虚无，夕霞烂披列。

低昂渔子舟，参差渡人筏。顾我自夷犹，啸歌为谁发？

征夫出王城，九玩团团月。人事俄是非，宦途遽得失。

夙怀经世心，讵可违前辙。飞鸿向长沙，沙渚何当歇。

吾爱武昌山，迟君理布袜。载收玉与珉，慧珠照澄澈。

作者简介：黎志远，字宁先，长汀人。康熙己丑进士，历官顺天府尹。